A BIZOTTSÁG HATÁROZATA
(2007. augusztus 27.)
a 41/2007/EK tanácsi rendelet IIA. mellékletével összhangban Írország és az Egyesült Királyság számára a továbbfejlesztett adatszolgáltatással kapcsolatos kísérleti projekt kapcsán tengeren eltölthető többletnapok biztosításáról
(az értesítés a C(2007) 3983. számú dokumentummal történt)
(Csak az angol nyelvű szöveg hiteles)
(2007/593/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a bizonyos halállományokra és halállomány-csoportokra vonatkozó, halfogási korlátozások alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2007. évre történő meghatározásáról szóló, 2006. december 21-i 41/2007/EK tanácsi rendeletre (1) és különösen annak IIA. melléklete 11.4. és 11.5. pontjára,
mivel:
(1)
A 41/2007/EK rendelet IIA. melléklete meghatározza egyebek mellett azoknak a napoknak az évenkénti maximális számát, amelyeken a fedélzetükön merevítőrudas zsákhálók kivételével vonóhálókat, kerítőhálókat és hasonló eszközöket tartó közösségi hajók az Ír-tenger területén tartózkodhatnak.
(2)
A 41/2007/EK rendelet lehetőséget biztosít a Bizottságnak arra, hogy a továbbfejlesztett adatszolgáltatással kapcsolatos kísérleti projekt alapján 6 vagy 12 olyan többletnapot biztosítson a tagállamoknak, amelyeken az említett hajók az Ír-tenger területén tartózkodhatnak.
(3)
2007. április 30-án Írország és az Egyesült Királyság közös javaslatot terjesztett elő egy ilyen projektre vonatkozóan. A javaslatot 2007. június 13-án jóváhagyták.
(4)
Tekintettel a továbbfejlesztett adatszolgáltatással kapcsolatos kísérleti projektre, az Írország vagy az Egyesült Királyság lobogója alatt az Ír-tengeren közlekedő hajók részére 6 vagy 12 többletnapot kell biztosítani a fedélzetükön tartott halászeszközök hálószemméretének figyelembevételével,
ELFOGADTA EZT A HATÁROZATOT:
1. cikk
Az Írország vagy az Egyesült Királyság lobogója alatt közlekedő azon hajók részére, amelyek részt vesznek a 2007. április 30-án előterjesztett, a továbbfejlesztett adatszolgáltatással kapcsolatos kísérleti projektben, a 41/2007/EK rendelet IIA. mellékletének 2.1. pontja c) alpontjában meghatározott területen belül és az említett melléklet I. táblázata szerint a tengeren maximálisan eltölthető napok számát az alábbiak szerint kell megnövelni:
a)
6 nappal azon hajók esetében, amelyek fedélzetükön az említett melléklet 4.1. pontja a) alpontjának iv. pontja és 4.1. pontja a) alpontjának v. pontjában meghatározott halászeszközt tartanak;
b)
12 nappal azon hajók esetében, melyek fedélzetükön a 41/2007/EK rendelet IIA. mellékletének 4.1. pontjának a) alpontjában meghatározott halászeszközt tartanak, kivéve az említett melléklet 4.1. pontja a) alpontjának iv. és v. pontjában meghatározott halászeszközöket;
2. cikk
(1) E határozatnak az Európai Unió Hivatalos Lapjában való kihirdetését követő hét nap elteltével Írország és az Egyesült Királyság benyújtja a Bizottsághoz azon hajók teljes listáját, amelyeket kijelölt a továbbfejlesztett adatszolgáltatással kapcsolatos kísérleti projektben való részvételre.
(2) Csak a kiválasztott és a továbbfejlesztett adatszolgáltatással kapcsolatos kísérleti projektben mindvégig részt vevő hajók részére oszthatók ki az 1. cikkben meghatározott többletnapok.
3. cikk
A továbbfejlesztett adatszolgáltatással kapcsolatos kísérleti projekt végét követő két hónap elteltével Írország és az Egyesült Királyság jelentést nyújt be a Bizottsághoz az említett projekt eredményeiről.
4. cikk
E határozat címzettje Írország és Nagy-Britannia és Észak-Írország Egyesült Királysága.
Kelt Brüsszelben, 2007. augusztus 27-én.